送仲南兄赴南倉
作者：蘇過
朝代：宋

paragraphs: 憶君結髪讀書日，肯學呻吟事刀筆。
功名直欲高古人，議論從來氣橫臆。
咄嗟歲晚事大繆，翻然自許林泉役。
躬耕二頃羞甘旨，櫛風沐雨忘晨夕。
十年不知簪組味，萬里能舒陳蔡厄。
丈夫升沈何足道，竭身養志真奇特。
閉門卻求文史樂，勁氣豈爲窮居屈。
信哉自有絕人處，坐使懦夫聞有立。
邇來彈冠本非好，黽俛聊從父兄迫。
區區試吏倉庚間，定知蠟屐何曾得。
嗟余白髮亦自笑，眷眷一官乃雞肋。
明年驅車走太行，政坐相如空四壁。
秋風潩水各相送，未覺軒裳勝蓬蓽。
鷦鷯儻獲一枝安，此外所憂非我力。